Folketing
2001-05-31

Jeg er ganske overbevist om, at fuld takst i en daginstitution naturligvis også må betyde et ganske andet skattesystem. Det tror jeg ikke sådan ligger lige om hjørnet, heller ikke efter næste valg, hvor vi jo fuldt og helt støtter Venstres skattestop. Vi synes, det er en god idé, at man i en årrække siger, at nu skal der altså være skattestop, selvfølgelig med henblik på, at der senere skal ske skattelettelser. Det ville være en ganske god idé. Men man kunne da aldrig nogen sinde drømme om, at forældre skal betale fuld takst for offentlige daginstitutioner, så længe de bliver brandbeskattet, sådan som en socialdemokratisk ledet regering har sørget for. Må jeg så sige, at det dog er en utrolig interesse, der bliver vist. Man har allerede accepteret, kan jeg forstå, at der kommer en ny regering. Jeg synes da egentlig, at det er en rar fornemmelse at høre det fra Socialdemokratiet. Men altså f.eks. det, vi har diskuteret her i dag omkring sundhedsvæsenet, og hvor Socialdemokratiet ikke har kunnet klare ærterne, er da naturligvis ønsker og krav, kald det hvad man vil, som vi har til en borgerlig regering, og som vi må se at få rettet op på efter flere års mistrøstigt socialdemokratisk regimente.